KIRJALLINEN KYSYMYS E-3502/01

esittäjä(t): Erik Meijer (GUE/NGL) komissiolle

(8. tammikuuta 2002)

Aihe: Sähköä tuovia maita koskevien Kioton velvoitteiden siirtäminen sähköntuottajamaille

1. Mitä mieltä komissio on siitä, että yrittäessään täyttää Kioton ilmastonmuutosta koskevassa sopimuksessa olevat hiilidioksidipäästöjä koskevat velvoitteet (6 prosentin vähennys vuoteen 2010 mennessä suhteutettuna vuoden 1990 tasoon nykyisen 7 prosentin ylityksen sijaan) Alankomaat pyrkii tuomaan yhä enemmän sähköä naapurimaistaan, jotta maan sähköntuotannosta aiheutuvia kasvihuonekaasuja ei laskettaisi enää Alankomaiden vaan Saksan, Ranskan, Belgian tai muiden EU:n jäsenvaltioiden tuottamaksi?

2. Millä tavoin komissio aikoo toteuttaa vastauksessaan esittämääni kysymykseen E-0959/01(1) tarkoittaman sähkön kysynnän ja tarjonnan tasapainon seuraamisen, vuosittaisen valvonnan ja Euroopan perusrakennesuunnitelman?

3. Onko komissio valmis toteuttamaan toimia, jotta jäsenvaltioille määritellään sähköntuonnin enimmäismäärät, niin että eri jäsenvaltioiden toimet Kioton velvoitteiden toteuttamiseksi olisivat vertailukelpoisia?

(1) EYVL C 318 E, 13.11.2001, s. 162.

Loyola de Palacion komission puolesta antama vastaus

(21. helmikuuta 2002)

1. Komissio ymmärtää, että tuomalla huomattavan osan sähkötarpeistaan naapurimaista Alankomaat voi päästä paremmin Kioton tavoitteisiinsa. Kioton pöytäkirjan sääntöjen ja EY:n perustamissopimuksen vaatimusten puitteissa jäsenvaltiot voivat vapaasti päättää, kuinka ne saavuttavat Kioton tavoitteet. Komissio haluaa kuitenkin korostaa, että ei ole varmaa, voidaanko tätä sähköntuontia jatkaa tulevaisuudessa, koska se riippuu markkinoiden kehittymisestä. Komissio pitää myönteisenä, että Alankomaat on ryhtynyt rakenteellisiin toimiin pystyäkseen täyttämään riippumattomasti Kioton sitoumukset esimerkiksi investoimalla merkittävästi tuulienergiakapasiteettiin. Lisäksi se on edistänyt investointeja uusiutuvaan energiantuotantoon poistamalla lakisääteisen energiaveron uusiutuvista lähteistä tuotetulta sähköltä.

2. Komissio tulee raportoimaan kansallisten viranomaisten laatimien raporttien pohjalta kysynnän ja tarjonnan tasapainosta yhteisössä ja eri jäsenvaltioissa. Kansallisten viranomaisten tehtävä on varmistaa, että kysynnän ja tarjonnan tasapaino ei häiriinny, jotta vältettäisiin energiapula. Komissio on kuitenkin vakuuttunut, että tältä osin tarvitaan kysynnänhallintatoimia kysynnän ja tarjonnan tasapainon ylläpitämiseksi tai saavuttamiseksi. Tästä syystä komissio aikoo ehdottaa energia-alalle kysynnänhallintadirektiiviä. Infrastruktuuritiedonannossaan(1) komissio mainitsee joitakin puutteita Euroopan kaasu- ja sähköverkoissa ja määrittelee toimia näiden pullonkaulojen avaamiseksi. Tällaisia toimia ovat mm. siirtoyhteyksien järkevämpi ja avoimempi käyttö sekä joissakin tapauksissa lisäkapasiteetti, jotta jäsenvaltiot voisivat hyötyä paremmin sisämarkkinoista.

3. Komissio ei aio määritellä kattoa jäsenvaltioiden sähköntuonnille. Yhteisö ja jäsenvaltiot aikovat ratifioida Kioton pöytäkirjan 1. kesäkuuta 2002 mennessä ja sitoutuvat siten toteuttamaan pöytäkirjan velvoitteet sen tultua voimaan. Sitoumuksia täyttäessään jäsenvaltioiden on kuitenkin noudatettava sisämarkkinoiden sääntöjä, eikä tuonnin kieltäminen ole yleensä hyväksyttävää.

(1) KOM(2001) 775.